MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning vedrørende forslag til Europa-Parlamentets og Rådets direktiv om stikprøvekontrol af trafiksikkerheden af erhvervskøretøjer, som færdes inden for Fællesskabet

1. BAGGRUND

1. Den 11. marts 1998 forelagde Kommissionen Rådet et forslag til direktiv om stikprøvekontrol af trafiksikkerheden af erhvervskøretøjer, som færdes inden for Fællesskabet (KOM(1998)117-C4-0346/98-1998/0097(SYN)).

2. Rådet nåede til politisk enighed den 17. juni 1998.

3. Den 29. juli 1998 afgav Det Økonomiske og Sociale Udvalg positiv udtalelse.

4. Den 17 februar 1999 afgav Europa-Parlamentet udtalelse om forslaget ved førstebehandlingen.

5. Kommissionen fremsendte ændringsforslaget til de andre institutioner den 15. oktober 1999.

6. Rådet vedtog en fælles holdning den 2. dezember 1999.

2. FORMÅLET MED KOMMISSIONENS FORSLAG

2.1 Forslaget supplerer direktiv 96/96/EF, som bestemmer, at erhvervskøretøjer skal til teknisk kontrol i tekniske kontrolcentre én gang om året. Forslaget har til formål at indføre stikprøvekontroller, dels på grund af det antal kilometer, som denne type køretøjer kører hvert år, og dels fordi det stikprøvekontroller gør det muligt at opdage visse typer mangler, som kan skjules ved den årlige tekniske kontrol. Forslaget vil forbedre vedligeholdelsestilstanden for de tunge erhvervskøretøjer på Fællesskabets veje og gavner dermed vejsikkerhed og miljøbeskyttelse.

2.2 Det ændrede forslag bestemmer følgende:

i. Forslaget vedrører de retlige rammer for stikprøvekontrol af erhvervskøretøjer til transport af passagerer og gods, og dets vigtigste mål er forbedret sikkerhed og miljøbeskyttelse inden for vejtransport i Fællesskabet. Det sigter også mod at skabe ensartede forhold for så vidt angår kvaliteten af vedligeholdelse af erhvervskøretøjer, som færdes i Fællesskabet ved at afskrække uansvarlige vognmænd fra at forsøge at opnå en konkurrencefordel ved anvendelse af utilstrækkeligt vedligeholdte køretøjer.

ii. Med vedtagelsen af direktiv 96/96/EF [1] er det allerede sikret, at tunge erhvervskøretøjer skal til teknisk kontrol i tekniske kontrolcentre én gang om året. På baggrund af den øgede internationalisering af trafikken med erhvervskøretøjer og det forhold, at mange af de tungeste køretøjer kører 150 000 km/år eller mere, anses én årlig kontrol dog for at være for lidt til at sikre, at erhvervskøretøjer, som færdes på Fællesskabets veje, er tilstrækkeligt vedligeholdt hele året rundt.

[1] EFT L 46 af 17.2.1997, s.1.

iii. Forslaget pålægger medlemsstaterne at supplere den årlige tekniske kontrol med uanmeldte stikprøvekontroller af et repræsentativt udsnit af erhvervskøretøjsflåden på deres veje hvert år.

iv. Forslaget giver Kommissionen lejlighed til at gennemgå omfanget og arten af de stikprøvekontroller, som medlemsstaterne foretager, ved hjælp af de rapporter, som indsendes af medlemsstaterne hvert andet år, og en kopi af disse rapporter vil blive fremsendt til Rådet og Parlamentet.

v. Hvis køretøjet efter den tekniske kontrol ikke opfylder de tekniske krav, der er anført i forslagets tekniske bilag, og anses for at være farligt for personer i køretøjet eller andre trafikanter, kan køretøjet pålægges et øjeblikkeligt køreforbud på offentlige veje.

vi. Stikprøvekontrol af erhvervskøretøjers vedligeholdelsestilstand kan kombineres med andre vejtrafikkontroller. De samlede omkostninger for vognmanden og myndighederne kan således deles med andre kontrolprogrammer.

vii. En målrettet indsats mod potentielt dårligt vedligeholdte køretøjer er nøglen til en effektiv stikprøvekontrol; tilsyneladende dårligt vedligeholdte køretøjer vil blive udtaget til stikprøvekontrol oftere end køretøjer, som lader til at være i god stand. Med dette formål for øje gør forslaget det muligt for myndighederne at tage fuld hensyn til tidligere tekniske kontroller, dvs. køretøjet kan slippe for en følgende kontrol, hvis det er godkendt ved en teknisk kontrol inden for de seneste 3 måneder.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Europa-Parlamentet godkendte Kommissionens forslag i sin helhed ved førstebehandlingen. Parlamentet anerkendte behovet for at forbedre vedligeholdelsestilstanden for de tunge erhvervskøretøjer på Fællesskabets veje og dermed den gavnlige virkning for vejsikkerhed og miljøbeskyttelse. Parlamentet fremsatte ændringsforslag for at tydeliggøre og forklare forslagets tekst.

3.2. Ændringsforslag vedtaget af Europa-Parlamentet ved første høring

3.2.1. Ændringsforslag, som accepteredes af Kommissionen og er medtaget i den fælles holdning

Ud af de 17 ændringsforslag, som Parlamentet vedtog ved førstebehandlingen, kunne Kommissionen acceptere ændringsforslag 1, 3, 4, 5, 6, 7, 9, 10, 11, 15 og 17. Af disse ændringsforslag har Rådet vedtaget og medtaget følgende i sin fælles holdning:

- Ændringsforslag 1, som mere passende henviser til "virksomheder" frem for "vognmænd" i betragtning 8.

- Ændringsforslag 3, hvorved der i artikel 3, stk. 2, indføjes et krav om, at de relevante formularer standardiseres for at undgå sprogproblemer.

- Ændringsforslag 4 indføjer et nyt element i artikel 3 ved at påpege, at stikprøvekontroller kan kombineres med andre typer kontrol af førere og køretøjer. Dette kan godkendes, da det allerede var underforstået i det oprindelige forslag og dermed accepteret af Rådet.

- Ændringsforslag 6 tilføjer et krav i artikel 4, stk. 4, om at medlemsstaternes beretninger om anvendelse af direktivet bør fremsendes både til Parlamentet og Kommissionen. Både Rådet og Kommissionen mener, at denne tilføjelse er berettiget og korrekt.

- Ændringsforslag 7 pålægger medlemsstaterne at tage hensyn til tidligere tekniske kontroller, dvs. køretøjet kan slippe for en følgende kontrol, hvis det er godkendt ved en teknisk kontrol inden for de seneste 3 måneder. Både Kommissionen og Rådet mener, at dette er en realstisk og fornuftig bestemmelse.

- Ændringsforslag 9, som er en tilføjelse til artikel 5, bestemmer at forsinkelser for køretøjer, som viser sig at være i god teknisk stand, begrænses til et minimum, og dette støttes af Rådet. Ændringen indebar dog også, at medlemsstaterne skulle registrere den tid, det tager at ekspedere disse køretøjer, samt udføre den nødvendige statistiske behandling. Rådet kunne ikke støtte dette krav.

- Ændringsforslag 10 om ændring af artikel 6, stk. 1, foreskriver, at medlemsstaterne meddeler hinanden, hvem inden for deres organisationer der er ansvarlig for gennemførelsen af direktivets bestemmelser, dvs. inden for den tekniske køretøjskontrol. Dette anses for at være et nyttigt ekstra krav.

- Ændringsforslag 11 om ændring af artikel 6, stk. 2, fastsætter at enhver retsforfølgelse på grund af defekte køretøjer, som konstateret ved en stikprøvekontrol, kan ske i henhold til gældende lovgivning i den medlemsstat, hvor manglen er konstateret. Dette punkt anses for væsentlig for direktivets gennemførelse og accepteres umiddelbart af både Kommissionen og Rådet.

- Ændringsforslag 15 og 17 tilføjer kravet om ikke at godkende køretøjer, hvor der konstateres tegn på udslip af brændstof og/eller olie. Dette ændringsforslag tager hensyn til motorcyklisters sikkerhed og kunne uden videre accepteres af Kommissionen og Rådet.

3.2.2. Ændringsforslag, som accepteredes af Kommissionen, men ikke er medtaget i den fælles holdning

Nedenstående ændringsforslag blev ikke accepteret af følgende grunde:

- Ændringsforslag 5 ville ændre artikel 4, stk. 1, således at medlemsstaterne skulle forelægge deres planer for stikprøvekontroller for Kommissionen, inden de gennemføres. Rådet er af den opfattelse, at det ville være for bureaukratisk og forsinke direktivets gennemførelse.

3.3. Sammenlignet med Kommissionens ændringsforslag er følgende væsentlige ændringer indføjet i teksten for den fælles holdning:

Der er ingen væsentlige ændringer. Den fælles holdning har dog strømlinet ændringsforslaget, og derfor er betragtningernes og artiklernes numre ændret.

De af Europa-Parlamentets ændringsforslag, som accepteredes af Kommissionen, og som er medtaget i den fælles holdning som anført i punkt 3.1, findes nu i følgende betragtninger og artikler i den fælles holdning:

>TABELPOSITION>

4. KONKLUSIONER

Den fælles holdning medtager alle de af Parlamentets ændringsforslag, som kunne accepteres af Kommissionen, med en enkelt undtagelse (ændringsforslag nr. 5).

Både Europa-Parlamentet og Rådet støtter generelt forslaget. Europa-Parlamentets ændringsforslag viser dog, at der er generel bekymring om, hvorvidt medlemsstaterne vil anvende direktivet på en ensartet måde. Det kommer til udtryk i ændringsforslag 2, 12 og 13, som gør en harmonisering af motorsagkyndiges uddannelse og ensartede sanktioner samt rådighed over tekniske og menneskelige ressourcer til en betingelse for direktivets gennemførelse. Ændringsforslag 5 ville have pålagt medlemsstaterne at skulle forelægge deres planer for stikprøvekontroller for Kommissionen, inden de gennemføres og en del af ændringsforslag 9 at den tid, det tager at ekspedere disse køretøjer samt forsinkelser for køretøjer, som viser sig at være i god teknisk stand, skulle registreres.

Selv om man kan støtte et ønske om bedre samordning af procedurer (uddannelse, bøder, tekniske og menneskelige ressourcer), mener både Rådet og Kommissionen, at det ville være upraktisk og politisk uigennemførligt at gøre en samordning af disse foranstaltninger til en forudsætning for direktivets gennemførelse.

Ikke desto mindre vil Kommissionens gennemgang af direktivets gennemførelse omfatte en vurdering af, hvor stor en andel af hver medlemsstats køretøjer der kontrolleres, kontrollerede køretøjstyper, antal godkendte/ikke godkendte køretøjer og en oversigt over køretøjernes registreringsland. Når dette er gjort, vurderer Kommissionen, om der er behov for yderligere harmonisering.

Kommissionen afgiver positiv udtalelse om den fælles holdning som helhed.